Diari Oficial de la Generalitat Valenciana


Sumari del DOGV 4293, del 16-07-2002 (2002/7739)

ORDE de 28 de juny de 2002, de la Conselleria d'Innovació i Competitivitat, per la qual es convoquen ajudes per a la realització d'accions especials en el marc del Pla Valencià d'Investigació Científica, Desenvolupament Tecnològic i Innovació (PVIDI) 2001-2006.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4293

Data del DOGV
:   16-07-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/7739


Data del document
:   28-06-2002

Organisme emissor
:   Conselleria d'Innovació i Competitivitat

Tipus de document
:   Ordre

Descriptors 

:   * Organisme Públic Valencià d'Investigació
    * suport econòmic
    * tecnologia
    * ajuda pública
    * innovació
    * recerca i desenvolupament

ORDE de 28 de juny de 2002, de la Conselleria d'Innovació i Competitivitat, per la qual es convoquen ajudes per a la realització d'accions especials en el marc del Pla Valencià d'Investigació Científica, Desenvolupament Tecnològic i Innovació (PVIDI) 2001-2006. [2002/X7739]
  
Amb el Pla Valencià d'Investigació Científica, Desenvolupament Tecnològic i Innovació (PVIDI) 2001-2006, la Sotssecretaria de l'Oficina de Ciència i Tecnologia introduïx un nou plantejament en tota l'acció de la Generalitat Valenciana en matèria d'I+D+I, emmarcat en una estratègia comuna plasmada en el principal instrument de política científica i tecnològica creat per la Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, a fi d'impulsar el nostre sistema de ciència-tecnologia-empresa.
  
El PVIDI inclou, entre les seues modalitats de participació, el finançament d'accions especials, enteses com accions puntuals que complementen les distintes modalitats de participació. En este context, la posada en pràctica d'accions especials, per part de l'Organisme Públic Valencià d'Investigació (OPVI), es considera un mecanisme apropiat per a la realització d'activitats que impliquen l'increment dels coneixements científics en les àrees prioritàries del PVIDI.
  
Per tot això, en l'exercici de les funcions atribuïdes en matèria de foment de la investigació científica, desenvolupament tecnològic i innovació pel Decret 15/2001, de 30 d'octubre, del president de la Generalitat, i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1. Objecte
  
L'objecte de la present orde és regular el procediment de concessió, en règim de publicitat, objectivitat i competitivitat, d'ajudes per a la realització d'accions especials en el marc del Pla Valencià d'Investigació Científica, Desenvolupament Tecnològic i Innovació 2001-2006, a desenvolupar en l'Organisme Públic Valencià d'Investigació (OPVI). Es pretén fomentar la qualitat científica de la investigació bàsica i aplicada de la Comunitat Valenciana.
  
Article 2. Beneficiaris
  
Podran optar a les ajudes les següents entitats, radicades a la Comunitat Valenciana:
  
a) Universitats valencianes, Centre Superior d'Investigacions Científiques i organismes públics d'investigació amb personalitat jurídica pròpia, definits en la Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, i en la Llei 13/1986, de 14 d'abril, de Foment i Coordinació General de la Investigació Científica i Tècnica, a través dels seus centres, instituts, departaments, seccions o unes altres unitats d'investigació.
  
b) Societats científiques legalment constituïdes i altres entitats públiques o privades amb finalitat investigadora legal o estatutària i personalitat jurídica pròpia, i que no tinguen finalitat de lucre.
  
Article 3. Accions susceptibles de suport
  
1. Es consideren accions especials:
  
a) La participació dels grups valencians en programes internacionals de cooperació científica, amb especial referència al Programa Marc d'I+D de la Unió Europea.
  
b) La creació de xarxes temàtiques de caràcter científic, a fi de promoure la cooperació entre agents i facilitar l'intercanvi i la transferència de coneixements.
  
c) El desenvolupament d'estudis relatiu al sistema de ciència que permeta aprofundir en el sistema valencià de ciència i tecnologia.
  
d) L'organització de congressos, jornades i reunions de caràcter científic i tecnològic, i també la publicació de les seues conclusions i dels treballs de caràcter científic presentats.
  
e) La difusió i divulgació dels avanços científics.
  
f) Accions de política científica que contribuïsquen a millorar el desenvolupament dels objectius del PVIDI.
  
Article 4. Període de l'activitat
  
Es consideraran subvencionables les activitats realitzades entre l'1 de gener i l'1 de novembre de 2002.
  
Article 5. Formalització i presentació de sol·licituds
  
1. Les sol·licituds es formalitzaran en els corresponents models normalitzats, que estaran disponibles a través d'internet en http://www.gva.es/ocyt
  
2. El termini de presentació de les sol·licituds començarà el dia de l'entrada en vigor de la present orde i acabarà el dia 30 de setembre de 2002.
  
3. Les sol·licituds seran presentades per l'entitat a la qual estiga adscrit el responsable de l'acció i hauran de tindre la firma del seu representant legal. L'esmentada conformitat implica que l'entitat ha comprovat que la documentació presentada complix els requisits formals que establix la convocatòria i s'ajusta a la normativa del centre. Implica, així mateix, el seu compromís de garantir la correcta realització de l'acció especial en cas que hi siga finançada.
  
4. Les sol·licituds s'adreçaran al director del OPVI i podran presentar-se preferentment en el Registre General de l'OPVI (c/ Colom, 66, 5a planta), o en qualsevol dels llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Quan la sol·licitud es trameta per correu certificat, haurà de presentar-se en la corresponent oficina de correus, en sobre obert, perquè puga ser estampat el segell de la data en l'imprés de la sol·licitud.
  
5. Els sol·licitants presentaran un original i la còpia dels documents següents, utilitzant el corresponent imprés normalitzat:
  
a) Sol·licitud d'ajuda, que incloga les dades d'identificació de l'acció especial, el pressupost previst i la firma del representant legal de l'entitat.
  
b) Còpia del DNI del responsable de l'acció.
  
c) Memòria tècnica en la qual s'especifiquen els objectius de la proposta, el personal que participarà en l'acció, el pla de treball previst, el cofinançament de l'acció, així com qualsevol altra informació que puga ser rellevant per a la correcta avaluació de la sol·licitud.
  
d) Curriculum vitae del responsable de l'acció i, si és el cas, de la resta de membres de l'equip, amb indicació de les seues contribucions més rellevants per a l'avaluació de la sol·licitud.
  
e) En el cas de participació en programes internacionals, es presentarà sol·licitud o contracte subscrit amb els organismes corresponents i, si és el cas, acord de finançament i desglossament del finançament concedit.
  
f) Documentació acreditativa que l'entitat està al corrent de les obligacions tributàries i davant la Seguretat Social, en els termes establits en l'Orde de 30 de maig de 1996 de la Conselleria d'Economia i Hisenda, la vigència de la qual haurà d'estendre's fins a la data d'acabament del termini de presentació de sol·licituds.
  
g) Les entitats incloses en l'article 2 b) hauran de presentar, a més a més, la següent documentació:
  
- Còpia compulsada del CIF de l'entitat.
  
- Còpia compulsada dels estatuts o documentació acreditativa de la seua constitució.
  
- Documentació acreditativa de la representació legal de la persona que dóna el vistiplau a la sol·licitud en nom de l'entitat sol·licitant, i també còpia del seu DNI.
  
Article 6. Quantia de les ajudes
  
1. Les ajudes previstes en la present convocatòria tindran forma de subvenció i podran finançar totalment o parcialment el pressupost sol·licitat. La quantia es determinarà en cada cas en el procés de selecció, tenint en compte els criteris d'avaluació continguts en l'article 8 i les disponibilitats pressupostàries.
  
2. Les ajudes concedides seran compatibles amb altres ajudes o subvencions, qualssevol que siga la seua naturalesa i l'entitat que les concedisca, sempre que conjuntament no superen el cost total de l'acció. El sol·licitant haurà de declarar les ajudes que haja obtingut o sol·licitat per a la mateixa acció, tant en iniciar-se l'expedient com en qualsevol moment en què això es produïsca, i acceptarà les eventuals minoracions aplicables per al compliment d'allò anteriorment indicat.
  
3. El finançament de les ajudes a què fa referència la present convocatòria s'imputarà al capítol IV, línia SE000005, del pressupost de despeses de l'OPVI per a l'any 2002, amb una quantia global màxima de 180.300 euros.
  
Article 7. Conceptes susceptibles d'ajuda
  
1. Les ajudes previstes en la present resolució es destinaran a cobrir les despeses que estiguen relacionades amb el desenvolupament i l'execució de les activitats per a les quals hagen sigut concedides.
  
2. Les ajudes podran aplicar-se als següents conceptes:
  
a) Costs de personal: costs ocasionats per la participació en l'acció de personal contractat temporal, distint al vinculat estatutàriament o contractualment de forma permanent amb l'entitat sol·licitant, que podrà incorporar-se a l'acció especial durant tot o part del temps de durada prevista de l'acció.
  
b) Costs de material fungible.
  
c) Llibres.
  
d) Viatges i dietes.
  
e) Altres despeses generals .
  
3. No seran subvencionables les retribucions de personal fix vinculat estatutàriament o contractualment als ens sol·licitants, ni les despeses corresponents a mobiliari.
  
Article 8. Tramitació, avaluació i selecció de les sol·licituds
  
1. L'òrgan encarregat de la instrucció del procediment serà l'OPVI que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.
  
2. Si la documentació aportada és incompleta o presentara errors esmenables, es demanarà a l'entitat sol·licitant que, en el termini de 10 dies hàbils, d'acord amb l'article 48.1 de la Llei 30/1992, esmene la falta o adjunte els documents preceptius, amb l'advertiment que si no ho fera, es considerarà que ha desistit de la seua sol·licitud, d'acord amb el que s'ha establit en l'article 71 de la Llei de Règim Jurídic de les Administracions Públiques i del Procediment Administratiu Comú, i amb els efectes prevists en l'article 42.1 de l'esmentada llei.
  
3. La retirada de la documentació presentada per a aquelles sol·licituds excloses, desistides o desestimades podrà efectuar-se dins dels sis mesos següents a l'última resolució de la convocatòria. La documentació no recollida passat l'esmentat termini podrà ser destruïda
  
4. Per a l'avaluació i selecció de les accions especials presentades es crearà una Comissió de Valoració presidida pel director de l'OPVI i en ella participaran com a vocals el cap del Servici de Gestió de la Investigació de l'OPVI i dos funcionaris o funcionàries de la Sotssecretaria de l'Oficina de Ciència i Tecnologia. A proposta del director de l'OPVI, es podran convocar i integrar a la Comissió fins a tres experts addicionals, atenent la temàtica de l'acció especial.
  
5. La comissió valorarà els següents aspectes:
  
- Interés, rellevància científica i oportunitat de la proposta.
  
- Capacitat de l'equip per a la realització de l'activitat programada.
  
- Adequació dels recursos financers sol·licitats als objectius proposats.
  
- Aportació financera acreditada d'altres entitats públiques o privades.
  
6. L'esmentada Comissió elevarà al director de l'OPVI una proposta per a cada sol·licitud de concessió i quantia de l'ajuda o de denegació. La Comissió de Valoració es reunirà tantes vegades com estime oportú
  
Article 9. Resolució i notificació
  
1. Les concessions o denegacions de les sol·licituds es realitzaran, a proposta de la Comissió de Valoració, mitjançant resolució del director de l'OPVI.
  
2. Les sol·licituds seran resoltes i notificades en el termini màxim de tres mesos a partir de la seua presentació. Transcorregut l'indicat termini sense que s'hi haja dictat resolució expressa, s'entendran desestimades en els terminis prevists en l'article 44 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
Article 10. Pagament i justificació de les ajudes
  
1. El pagament s'efectuarà a l'entitat sol·licitant de l'ajuda que conste en la resolució de concessió, una vegada realitzada l'activitat, després de la presentació prèvia de la següent documentació:
  
a) Les ajudes concedides a les entitats que hagen de retre comptes a la Generalitat Valenciana, que estan incloses permanentment en els plans d'auditories mitjançant les quals es porta a cap el control financer, es justificaran per mitjà de certificat expedit per l'òrgan competent on s'indique que l'ajuda ha sigut degudament registrada en la comptabilitat de l'entitat, que els fons percebuts s'han destinat a realitzar l'activitat per a la qual foren concedits i que la documentació original acreditativa de la despesa realitzada està en les seues dependències, a la disposició de l'OPVI, de la Intervenció General de la Generalitat Valenciana i de la Sindicatura de Comptes, tot adjuntant una relació detallada de les despeses realitzades a càrrec d'esta subvenció i, si és el cas, el percentatge que l'ajuda representa respecte del total de l'activitat subvencionada. Estes entitats hauran de conservar els originals de les factures i altres justificants de despesa durant el període legalment establit.
  
b) Les restants entitats públiques o privades, tots els originals o còpies compulsades dels justificants de les despeses realitzades (factures, nòmines i butlletins de cotització a la Seguretat Social), a nom de l'entitat beneficiària, a càrrec de la subvenció, expedits d'acord amb la normativa vigent.
  
c) Si és el cas, si s'inclouen despeses de personal, un exemplar del document acreditatiu del contracte atorgat per l'autoritat competent de conformitat amb les normes pròpies de l'entitat beneficiària, acompanyat d'un breu currículum del personal contractat.
  
2. La justificació de les ajudes es realitzarà:
  
a) En el termini d'un mes comptador des de l'acabament de l'activitat subvencionada.
  
b) En el termini d'un mes des de la data de notificació de la resolució de concessió de les ajudes, si en esta data l'activitat ja s'haguera realitzat.
  
3. La no-justificació en els terminis anteriors implicarà la no-realització del pagament, i s'entendrà com a renúncia a l'ajuda concedida.
  
4. La justificació de les despeses per quanties inferiors a la subvenció concedida en comportarà una reducció equivalent a la quantitat no justificada.
  
5. En aquells casos que s'estime convenient, l'Organisme Públic Valencià d'Investigació podrà demanar la presentació de la informació complementària que considere oportuna.
  
6. Qualsevol modificació en les condicions inicials de concessió de les ajudes haurà de ser autoritzada pel director de l'OPVI.
  
Article 11. Obligacions dels beneficiaris
  
1. Els beneficiaris s'ajustaran a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
2. Els beneficiaris estaran obligats a realitzar l'activitat subvencionada en els termes de la resolució de concessió i a justificar-ne la realització en els terminis establits.
  
3. En particular, els beneficiaris estan obligats a:
  
a) Realitzar l'activitat o adoptar el comportament que fonamenta la concessió de la subvenció.
  
b) Acreditar davant l'entitat que la concedix la realització de l'activitat o l'adopció del comportament, i també el compliment dels requisits i les condicions que determinen la concessió o el gaudi de l'ajuda.
  
c) Facilitar les actuacions de control financer que corresponen a la Intervenció General de la Generalitat Valenciana, en relació amb les subvencions i les ajudes concedides.
  
d) Comunicar a l'entitat que la concedix, l'obtenció de subvencions o ajudes per a la mateixa finalitat, procedents de qualsevol administració o ens públic.
  
e) Reintegrar, quan corresponga, a l'Organisme Públic Valencià d'Investigació, en el termini de quinze dies, els imports corresponents de les ajudes concedides, i trametre còpia del document acreditatiu del reintegrament al mateix organisme.
  
Article 12. Seguiment i control de les accions
  
1. El seguiment cientificotècnic de les ajudes concedides és competència del director de l'OPVI, que establirà els procediments adequats per a això, i podrà designar també els òrgans o les comissions que considere convenient per a realitzar-lo.
  
2. Qualsevol alteració, tant de les condicions tingudes en compte per a la concessió d'estes ajudes, com dels requisits i les condicions establits en la present resolució i, en tot cas, l'obtenció concurrent de subvencions o ajudes atorgades per unes altres administracions o ens públics o privats, podrà donar lloc a la modificació de la resolució de concessió.
  
3. En els supòsits que a continuació s'assenyalen, es declararà per resolució, després de la substanciació prèvia dels tràmits procedimentals oportuns, la pèrdua del dret a la percepció de l'ajuda i, si és el cas, l'obligació de reintegrar les quantitats ja percebudes i l'exigència de l'interés de demora des del moment del pagament de la subvenció, d'acord amb el que disposa l'article 47 de la Llei d'Hisenda Pública de la Generalitat Valenciana:
  
- Incompliment de l'obligació de justificació en els termes establits.
  
- Obtenció de la subvenció sense reunir les condicions que es requerixen.
  
- Incompliment de la finalitat per a la qual va ser concedida la subvenció.
  
- Incompliment total o parcial de les condicions imposades als beneficiaris amb motiu de la concessió de la subvenció.
  
- Quan s'acredite a través del seguiment que de les accions subvencionades efectue l'Organisme Públic Valencià d'Investigació la inadequació de la despesa realitzada a la proposada i adjudicada.
  
4. Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de la subvenció o ajuda percebudes, els agents encarregats de la seua realització podran acordar la retenció de les factures, documents equivalents o substitutius i de qualsevol document relatiu a les operacions en les quals es manifesten els dits indicis.
  
DISPOSICIONS FINALS
  
Primera
  
Es faculta el director de l'OPVI per a dictar les disposicions i adoptar les mesures que considere oportunes per al desenvolupament i l'aplicació del que s'ha disposat en la present orde.
  
Segona
  
La present orde entrarà en vigor el sendemà de la seua publicació en el Diari Oficial de la Generalitat Valenciana.
  
València, 28 de juny de 2002
  
El conseller d'Innovació i Competitivitat,